Gedagte vir die dag: Van hoorsê tot ervaringFoto: invertedculture.net U vra: “Wie waag dit om in sy onkunde my wysheid te bevraagteken?” Dit was ek. Ek het gepraat oor dinge sonder begrip, dinge wat te wonderlik is vir my. (Job 42:3) Arme Job. As daar nou een persoon is wat oorgenoeg rede gehad het om te kla, om selfs God se genade in twyfel te trek, was dit hy. Ja, Job kla wel, hy raak moedeloos, selfs opstandig, maar hy praat deurentyd met God. Terwyl sy vriende hard probeer om hom van sonde te oortuig, probeer hy vir God van sy onskuld oortuig. Dit lyk egter asof God niks te sê het nie. Tot op ’n punt. Dan lei God vir Job uit na die natuur en maak hom bewus van die wonder van die skepping. Skielik word Job oorweldig deur God se grootheid en heerlikheid. Hy doen ’n belydenis: “Ek het sonder insig oor God gepraat. My swaarkry het my visie vertroebel. Ek het die ware, grote, ondeurgrondelike God misgekyk.” Maar nou het hy ’n nuwe visie van God ge kry. En met sy hand op sy mond het hy voor God gebuig. Die wins van verlies? Om opnuut vir God in sy grootheid en heerlikheid te ontdek sonder om antwoorde op kwelvrae te soek, maar vrede te vind in God se teenwoordigheid.